Det seneste døgns tid har debatten raset på Twitter. Skal et bestyrelsesmedlem fra en fodboldklub blande sig i kommentarsporet på en artikel vedrørende en spiller, der lige er blevet solgt? Det spørgsmål har flere AaB-fans forholdt sig til, efter Mads Peter Veiby skrev følgende til en bold.dk -artikel: - Det var bedre, han havde scoret de to mål, sidst han spillede imod Silkeborg, lød det fra bestyrelsesmedlemmet i AaB. Baggrunden for kommentaren skal findes i, at den netop solgte angriber Anosike Ementa lørdag scorede to mål for sin nye klub Viborg i en testkamp mod Silkeborg. Mål, som Mads Peter Veiby gerne så, han havde lavet, mens han var iklædt AaB-trøjen. Det hovedpersonen selv kalder for en lidt kæk kommentar, har imidlertid fået flere AaB-fans til at rette en skarp kritik af Mads Peter Veiby. Her er et udpluk af nogle af de kritiske kommentarer: - Er det her niveauet fra bestyrelsen i #SuperAaB, kan jeg godt forstå, vi er endt, hvor vi er. Håber mine tæer når at rette sig ud, inden 1. division starter, lyder det fra Jesper Bornø Jensen på Twitter. - Han har måske ret, men det er dybt uprofessionelt. Sikke et niveau AaB befinder sig på, skriver en anden bruger. Mens det fra en tredje lyder: - Enig det er sku en vild kommentar, og ikke noget man bør se fra et bestyrelsesmedlem. Ud på røv og albuer Mads Peter Veiby sammenlignes sågar med Jan Bech Andersen, der i mange år var Brøndbys hovedaktionær. Jan Bech Andersen kom i vælten, fordi han langede ud efter flere nøglefigurer i Brøndby under et skjult alias. På Twitter skriver en bruger: - Det er mit fromme sommerønske, at ham her får ørene i mediemaskinen for at være Mini Jan Bech og ryger på r** og albuer ud af bestyrelseslokalet. - Vi skal have genskabt AaB som en ordentlig og seriøs klub. Nytter ikke med et bestyrelsesmedlem, som er dumsmart om en solgt spiller. Det er mangel på klasse og uordentligt. MPV (Mads Peter Veiby, red.) burde i stedet se på, hvorfor 0 spillere er en god udgave af dem selv, der hvor han selv er i ledelsen. Se tweets i bunden af artiklen Mads Peter Veiby ønsker ikke selv at knytte en masse ord til sagen og ikke mindst sammenligningen med Jan Bech Andersen. Lidt har han alligevel at sige. - Det var en kæk kommentar. Jeg havde da gerne set, han havde scoret. Personligt har jeg altid godt kunnet lide Ementa, og jeg synes, han er en spændende spiller. Men jeg har ingen yderligere kommentarer til sagen. Delte meninger Det er dog også langt fra alle, der er enige i kritikken. Flere fans tager bestyrelsesmedlemmet i forsvar. - Come on, nu skal vi heller ikke være mere krænkelsesparate end godt er. Der er jo intet alarmerende i den kommentar! Den er dum og bidrager ikke til nogen saglig debat, men så er der heller ikke mere at komme efter der!, siger en bruger. - Åh - er det ikke ret uskyldigt, lyder det fra en anden, inden tre øvrige følger trop. - STOP med at være krænket! Det er fodbold og banter hører til.... - Øhh hvad er vi så forarget over her? Så længe Veiby ikke laver en JBA (Jan Bech Andersen, red.) i Brøndby, så er det Ok med mig. - Ahhha is på. Tror vi alle havde ønsket Ementa var brudt igennem i AaB. Det skete så desværre ikke. Dog syntes jeg man burde holde sig for god til sådan en kommentar. Ementa er videre, det burde vi også være. Mads Peter Veiby er en af i alt otte medlemmer i AaB's bestyrelse. Tilbage i april blev bestyrelsen præsenteret ved den årlige ordinære generalforsamling. Her blev der blandt andre plads til to tyskere fra firmaet SSE22, som tidligere på året købte sig ind i AaB. AaB's fans havde som bekendt ikke meget at juble over i sidste sæson. Svingende præstationer betød, at de bolsjestribede blev sendt en tur ned i første division.

Referat:
En kommentar til en artikel på bold.dk har sat sindene i kog hos nogle AaB-fans.